(b)il-forza tax-xogħol totali ta’ kull faċilità ta’ produzzjoni li tinsab f’dawn iż-Żoni ta’ Żvilupp u ż-Żoni Industrijali fihom jiġu maħduma jew ipproċessati tali prodotti tinkludi proporzjon ta’ rifuġjati Sirjani ekwivalenti għal mill-inqas 15 % matul l-ewwel u t-tieni sena wara d-dħul fis-seħħ ta’ dan l-Anness u għal mill-inqas 25 % mill-bidu tat-tielet sena wara d-dħul fis-seħħ ta’ dan l-Anness. Il-proporzjon rilevanti għandu jiġi kkalkulat fi kwalunkwe punt wara d-dħul fis-seħħ ta’ dan l-Anness u fuq bażi annwali minn hemm 'il quddiem meta jitqies l-għadd ta’ rifuġjati Sirjani li huma impjegati f’impjiegi deċenti u formali u fuq bażi ekwivalenti għal full-time, u li rċevew permess ta’ xogħol validu għal perjodu minimu ta’ tnax-il xahar skont il-liġi applikabbli tal-Ġordan.

2.L-awtoritajiet kompetenti tal-Ġordan għandhom jissorveljaw ir-rispett tal-kundizzjonijiet stabbiliti fis-subparagrafu 1, għandhom jagħtu lill-esportaturi ta’ prodotti li jissodisfaw dawn il-kundizzjonijiet numru ta’ awtorizzazzjoni u għandhom jirtiraw minnufih tali awtorizzazzjoni meta dawn il-kundizzjonijiet ma jibqgħux jiġu sodisfati.

b. Prova tal-oriġini

3.Prova tal-oriġini maħruġa skont dan l-Anness għandu jkollha l-istqarrija li ġejja bl-Ingliż: "Derogation – Annex II(a) of Protocol 3 – name of the Development Zone or industrial area and authorisation number granted by the competent authorities of Jordan".

c. Kooperazzjoni amministrattiva

4.Meta skont l-Artikolu 33(5) ta’ dan il-Protokoll, kif emendat bid-deċiżjoni Nru 1/2006 tal-Kunsill ta’ Assoċjazzjoni UE-Ġordan tal-15 ta’ Ġunju 2006, l-awtoritajiet doganali tal-Ġordan jinfurmaw lill-Kummissjoni Ewropea u l-awtoritajiet doganali tal-Istati Membri tal-Unjoni Ewropea (“UE”) dwar ir-riżultati tal-verifika, dawn għandhom jispeċifikaw li l-prodotti elenkati fl-Artikolu 2 jissodisfaw il-kundizzjonijiet stabbiliti fis-subparagrafu 1.

5.Meta l-proċedura ta’ verifika jew kull informazzjoni oħra disponibbli tidher li tindika li l-kundizzjonijiet stabbiliti fil-paragrafu 1 mhumiex issodisfati, il-Ġordan għandu, fuq inizjattiva tiegħu stess jew fuq talba tal-Kummissjoni Ewropea jew l-awtoritajiet doganali tal-Istati Membri tal-UE, iwettqu inkjesti xierqa jew jirranġa sabiex dawn l-inkjesti jitwettqu b’urġenza kif mistħoqq sabiex jidentifikaw u jipprevjenu dawn il-kontravenzjonijiet. Għal dan il-għan, il-Kummissjoni Ewropea jew l-awtoritajiet doganali tal-Istati Membri tal-UE jistgħu jipparteċipaw fl-inkjesti.

d. Rapport, monitoraġġ u reviżjoni

6.Kull sena wara d-dħul fis-seħħ ta’ dan l-Anness, il-Ġordan għandu jippreżenta rapport lill-Kummissjoni Ewropea dwar l-operat u l-effetti ta’ dan l-Anness, inkluża l-istatistika tal-produzzjoni u tal-esportazzjoni fil-livell ta’ 8 ċifri jew l-ogħla livell ta’ dettall disponibbli, u lista li tidentifika kumpaniji li jipproduċu fiż-Żoni ta’ Żvilupp u ż-Żoni Industrijali u li jispeċifikaw il-perċentwal ta’ refuġjati Sirjani li kull waħda minnhom tkun ħaddmet fuq bażi ta’ sena b’sena. Il-Partijiet għandhom flimkien jirrieżaminaw dawn ir-rapporti u kull kwistjoni marbuta mal-implimentazzjoni u l-monitoraġġ ta’ dan l-Anness fil-qafas ta’ korpi eżistenti maħluqa mill-Ftehim ta’ Assoċjazzjoni u b’mod partikolari fis-sottokumitat dwar l-industrija, il-kummerċ u s-servizzi. Il-Partijiet għandhom jikkunsidraw ukoll l-involviment ta’ organizzazzjonijiet internazzjonali rilevanti bħall-Organizzazzjoni Internazzjonali tax-Xogħol (ILO) u l-Bank Dinji, fil-proċess ta’ monitoraġġ.

7.Erba’ snin wara d-dħul fis-seħħ ta’ dan l-Anness, il-Partijiet għandhom iwettqu rieżami ta’ nofs it-terminu biex jiġi deċiż jekk għandhomx isiru xi modifiki fid-dawl tal-esperjenza tal-implimentazzjoni ta’ dan l-Anness u fuq il-bażi ta’ dan ir-rieżami ta’ nofs it-terminu, il-Kumitat ta’ Assoċjazzjoni jista’ jikkunsidra emendi possibbli għal dan l-Anness.

8.Ladarba l-Ġordan jilħaq il-mira tiegħu li jiffaċilita parteċipazzjoni akbar ta’ refuġjati Sirjani fis-suq formali tax-xogħol billi joħroġ għadd totali ta’ madwar 200 000 permess tax-xogħol lir-refuġjati Sirjani, il-Partijiet għandhom jikkunsidraw li jissimplifikaw aktar id-dispożizzjonijiet ta’ dan l-Anness billi jeliminaw il-kundizzjonijiet stipulati fis-subparagrafu 1 dwar il-post ta' produzzjoni u l-użu ta’ refuġjati Sirjani fil-faċilitajiet rilevanti ta’ produzzjoni. Il-Kumitat ta’ Assoċjazzjoni jista’ jemenda dan l-Anness għal dan l-għan.

e. Sospensjoni temporanja

9.(a)L-UE tista’ tirreferi l-kwistjoni lill-Kumitat ta’ Assoċjazzjoni fejn l-UE tqis li mhemmx biżżejjed provi li l-Ġordan jew kwalunkwe faċilità speċifika ta’ produzzjoni tikkonforma mal-kundizzjonijiet stipulati fis-subparagrafu 1. Ir-referenza għandha tidentifika jekk in-nuqqas ta’ konformità mal-kundizzjonijiet stipulati fis-subparagrafu 1 huwiex attribwibbli lill-Ġordan jew kwalunkwe faċilità speċifika ta’ produzzjoni.

(b)Jekk fi żmien 90 jum wara li l-kwistjoni tkun ġiet riferita lilu, il-Kumitat ta’ Assoċjazzjoni jonqos milli jiddikjara li r-rispett tal-kundizzjonijiet kif stabbiliti fis-subparagrafu 1 huwiex żgurat jew ifallix mili jemenda dan l-Anness, l-applikazzjoni ta’ dan l-Anness għandha tiġi sospiża. It-tul tas-sospensjoni għandu jkun dak identifikat fir-riferiment tal-UE lill-Kumitat ta’ Assoċjazzjoni.

(c)Il-Kumitat ta’ Assoċjazzjoni jista’ jiddeċiedi wkoll li jestendi l-perjodu taż-żmien ta’ 90 jum, f’liema każ is-sospensjoni għandha tidħol fis-seħħ fejn il-Kunsill ta’ Assoċjazzjoni jkun naqas milli jieħu kwalunkwe waħda mill-azzjonijiet identifikati f’(b) matul il-perjodu estiż ta’ żmien.

(d)L-applikazzjoni ta’ dan l-Anness tista' terġa' tibda jekk il-Kumitat ta’ Assoċjazzjoni jiddeċiedi hekk.

(e)F’każ ta’ sospensjoni, dan l-Anness għandu jkompli japplika għal perijodu ta’ 4 xhur b'rabta mal-oġġetti li jkunu fi tranżitu jew f’ħażna temporanja f’imħażen doganali jew f’żoni ħielsa fl-UE, fid-data ta’ sospensjoni temporanja tal-Anness u li għaliha tkun saret il-prova tal-oriġini korrettament skont id-disposizzjonijiet ta’ dan l-Anness qabel id-data ta’ sospensjoni temporanja.

Mekkaniżmu ta' salvagwardja

10.Meta prodott elenkat fl-Artikolu 2 jibbenefika mill-applikazzjoni ta’ dan l-Anness huwa importat fi kwantitajiet daqstant ikbar u b'kundizzjonijiet tali li jikkawżaw, jew jheddu li jikkawżaw, danni serji għal produtturi tal-UE ta’ prodotti simili jew li jikkompetu direttament fit-territorju kollu tal-UE jew parti minnu jew jikkawżaw disturbi serji f’xi qasam tal-ekonomija tal-UE, skont l-Artikoli 24 u 26 tal-Ftehim, l-UE tista’ tirreferi l-kwistjoni għal stħarriġ li jsir mill-Kumitat tal-Assoċjazzjoni. Jekk fi żmien 90 jum wara li l-kwistjoni tkun ġiet riferita lilu, il-Kumitat ta’ Assoċjazzjoni jonqos milli jadotta deċiżjoni li ttemm tali dannu serju jew theddida ta’ dannu jew disturbi serji jew jekk ma tkun instabet ebda soluzzjoni sodisfaċenti, l-applikazzjoni ta’ dan l-Anness għandha tiġi sospiża fir-rigward ta’ dak il-prodott, sakemm il-Kumitat ta’ Assoċjazzjoni jadotta deċiżjoni li tiddikjara li jkunu temmew jew sakemm tkun intlaħqet soluzzjoni sodisfaċenti mill-Partijiet u jiġi nnotifikat lill-Kumitat ta’ Assoċjazzjoni.

g. Dħul fis-seħħ u applikazzjoni